Crippled Black Phoenix, Misuse 
Αν Club 
Σάββατο 28 Απριλίου 
Ώρα έναρξης: 21.30 
Τιμή εισιτηρίου: 20 ευρώ 

H No Way Out παρουσιάζει το super group των Crippled Black Phoenix. 

Μια παρέα γνωστών άγνωστων, προερχόμενων από ένα ευρύ φάσμα συγκροτημάτων και ήχων (Mogwai, Electric Wizard/Iron Monkey, Gonga, Pantheist, Portishead), ένωσαν το ταλέντο τους για να παρουσιάσουν μια παράξενη, σχεδόν κινηματογραφική εμπειρία, δίνοντας βάθος και βαρύτητα σε μια συλλογή εξαιρετικών κομματιών για την αγάπη, την απώλεια, την τραγωδία, την λύτρωση. 

Πίσω στο 2004, ο τότε drummer των Electric Wizard, Justin Greaves (επίσης των θρυλικών Iron Monkey αλλά και των Teeth of Lions Rule the Divine) άρχισε να φαντάζεται ηχητικά τοπία και να γράφει τραγούδια που είχε στο μυαλό του για μερικά χρόνια, χρησιμοποιώντας πρωτόγονες τεχνικές ηχογράφησης. Με την ενθάρρυνση του καλού του φίλου (και μπασίστα των Mogwai) Dominic Aitchison, αυτές οι ιδέες έμελλε να αποτελέσουν την ραχοκοκαλιά των Crippled Black Phoenix. Σύντομα άλλοι σημαντικοί σύντροφοι όπως οι Andy Semmens και Κώστας Παναγιώτου από την funeral doom μπάντα Pantheist, o Nial McGaughey των 3D House of Beef (αλλά και των 16) καθώς και ο folk τραγουδοποιός Joe Volk (που επίσης τραγουδάει για τους heavy rockers Gonga), προστέθηκαν στην παρέα φέρνοντας μια ποικιλία επιρροών και ικανοτήτων, συμπληρώνοντας έτσι το κατά μια έννοια, super line-up. 

Κατά την διάρκεια του καυτού καλοκαιριού του 2006, η μπάντα ηχογράφησε το ντεμπούτο της στο Bristol της Αγγλίας και υπέγραψε στην Invada Records (του Geoff Barrow των Portishead που ανέλαβε και την παραγωγή). Κατά την παραμονή τους στο στούντιο, οι παλιόφιλοι αφουγκράστηκαν κι έδωσαν σάρκα και οστά στα οράματα που βασάνιζαν τον Greaves τα προηγούμενα χρόνια. 

Το αποτέλεσμα είναι μια συλλογή από αυτοβιογραφικές μπαλάντες για το τέλος του κόσμου, ένα σκοτεινό υβρίδιο, συνισταμένη των διαφορετικών επιρροών που κάθε μέλος ξεχωριστά έφερε στο τραπέζι. Είναι το 1ο μέρος μιας τριλογίας και καταπιάνεται με την διαχρονικότητα της ειλικρίνειας, με απογυμνωμένες τραγωδίες, παρουσιάζοντας άθλιες ιστορίες από τις σελίδες της λογοτεχνίας παντρεμένες με προσωπικές εξομολογήσεις απώλειας και αγάπης. Χρησιμοποιώντας ένα συνδυασμό μοντέρνου εξοπλισμού με όργανα βικτωριανής εποχής, η μπάντα δημιούργησε ένα σαγηνευτικό ήχο που είναι αρχαϊζων και μοντέρνος ταυτόχρονα. 

Το ντεμπούτο με τίτλο A Love Of Shared Disasters, κυκλοφορεί από τις 2 Απριλίου σε CD και βινύλιο και θα είναι διαθέσιμο μαζί με άλλες κυκλοφορίες της Invada Records στη συναυλία. 
Μαζί τους οι Έλληνες post rockers Misuse οι οποίοι χρόνια αργότερα ξανασυναντούν επί σκηνής τον Dominic Aitchison. Ήταν Απρίλιος του 2003 όταν οι νεόκοποι αλλά ήδη πολλά υποσχόμενοι Misuse επιλέχτηκαν μεταξύ άλλων Ελληνικών συγκροτημάτων από τους ίδιους τους Mogwai να ανοίξουν την συναυλία τους στο Ark No. 6. Η μπάντα σχηματίστηκε κάπου το 2001 και έκτοτε έχει παίξει σε διάφορα live και festival ανά την Ελλάδα ενώ έχει επίσης συμμετάσχει στις εξής δυσεύρετες σήμερα συλλογές: "Mad Athens Presents Pop Scene 01" (Rubber), "Civil Cinder Regalia Vol. 1" (Tobruk Records) & "In The Junkyard vol. 1" (Spinalonga). 

www.crippledblackphoenix.com 
www.myspace.com/crippledblackphoenix 
www.myspace.com/misuseband
